Hei. Minun nimeni on Birke Baehr,
ja olen 11 vuotta vanha.
Tulin tänne puhumaan siitä, mikä ruokajärjestelmässämme on vialla.
Ensinnäkin haluaisin sanoa,
että olen todella hämmästynyt siitä, kuinka helposti lapsia johdatellaan
uskomaan kaikki markkinointi ja mainonta
TV:ssä, valtion kouluissa
ja oikeastaan kaikkialla ympärillämme.
Minusta näyttää, että yritykset
yrittävät jatkuvasti yllyttää kaltaisiani lapsia
pyytämään vanhempiaan ostamaan tuotteita,
jotka eivät ole lainkaan hyväksi meille eivätkä tälle planeetalle.
Etenkin pieniä lapsia
houkuttelevat värikkäät pakkaukset
ja muovilelut.
Täytyy myöntää, että minäkin olin yksi heistä.
Minäkin ajattelin, että kaikki ruokamme
tulee iloisilta pikku maatiloilta,
joilla porsaat kierivät mudassa ja lehmät laiduntavat nurmella kaiket päivät.
Sain selville, että se ei pidä paikkaansa.
Aloin perehtyä näihin asioihin
Internetin, kirjojen ja dokumenttielokuvien kautta
sekä matkoilla perheeni kanssa.
Löysin teollisen ruokajärjestelmän pimeän puolen.
Ensinnäkin on olemassa geenimuunneltuja siemeniä ja eliöitä.
Siementä käsitellään laboratoriossa
tekemään jotain, mitä luonto ei ollut tarkoittanut –
esimerkiksi otetaan kalan DNA:ta
ja laitetaan sitä tomaatin DNA:han – yök.
Älkää ymmärtäkö väärin, pidän kyllä kalasta ja tomaatista,
mutta tämä on karmaisevaa.
[Naurua]
Sitten siemenet istutetaan, ja ne kasvavat.
Niistä syntyvän ruoan on osoitettu
aiheuttavan koe-eläimille syöpää ja muita vaivoja.
Ja ihmiset ovat syöneet tällä tavoin tuotettua ruokaa
1990-luvulta lähtien.
Useimmat eivät edes tiedä, että sellaista on olemassa.
Tiesittekö, että geenimuunneltua maissia syöneissä rotissa
havaittiin merkkejä maksa- ja munuaismyrkytyksestä?
Sellaisia olivat mm. munuaistulehdus ja -vammat sekä munuaisten painon kasvu.
Silti lähes kaikki syömämme maissi
on jollain tapaa geneettisesti muunneltua.
Ja minäpä kerron teille:
maissia on kaikkialla.
Puhumattakaan teljettyjen eläinten ruokintalaitoksista
eli CAFOista.
[Naurua]
Tavalliset viljelijät käyttävät fossiilisista polttoaineista
tehtyjä kemiallisia lannoitteita,
jotka sekoitetaan maahan, jotta kasvit kasvaisivat.
He ovat nimittäin hävittäneet maaperästä kaikki ravintoaineet
kasvattamalla samaa viljelykasvia yhä uudelleen ja uudelleen.
Sitten hedelmille ja vihanneksille ruiskutetaan lisää
haitallisia kemikaaleja, kuten rikkaruoho- ja hyönteismyrkkyjä.
haitallisten kasvien ja ötököiden hävittämiseksi.
Sateen tullessa kemikaalit tihkuvat maahan
tai valuvat vesistöihin
ja myrkyttävät vetemmekin.
Sitten ruokamme säteilytetään sen säilymisen parantamiseksi,
jotta se voisi matkustaa tuhansia kilometrejä
viljelypaikalta ruokakauppoihin.
Siksi kysyin itseltäni:
Miten voin muuttua? Miten voin muuttaa näitä asioita?
Ja tämän sain selville.
Huomasin, että on olemassa liike, joka pyrkii parempaan.
Jonkin aikaa sitten
halusin ryhtyä jenkkifutisammatilaiseksi.
Olen päättänyt, että haluan mieluummin ryhtyä luomuviljelijäksi.
[Aplodeja]
Kiitos.
Ja sillä tavoin voin vaikuttaa maailmaan enemmän.
Tämä mies on Joel Salatin. Sanotaan, että hän on mielipuoli maanviljelijä,
koska hän ei viljele järjestelmän mukaisesti.
Koska käyn kotikoulua,
menin kerran kuulemaan häntä.
Tämä mies, "mielipuoli maanviljelijä",
ei käytä rikkaruoho- eikä hyönteismyrkkyjä
eikä geenimuunneltuja siemeniä.
Ja sen ansiosta järjestelmä kutsuu häntä hulluksi.
Haluan teidän tietävän, että voimme muuttaa asioita
tekemällä erilaisia valintoja,
ostamalla ruokamme suoraan lähiseudun viljelijöiltä
tai meille tutuilta naapureilta.
Jotkut väittävät luomu- tai lähiruoan olevan kalliimpaa,
mutta onko se todella sitä?
Kun ajattelen kaikkea, mitä ruokajärjestelmästä olen oppinut,
tuntuu siltä, että me maksamme joko viljelijälle
tai sitten sairaalalle.
[Aplodeja]
Nyt tiedän varmasti, kumman niistä valitsisin.
Haluan teidän tietävän, että on olemassa viljelijöitä,
kuten Bill Keener Sequatchie Coven tilalta Tennesseestä,
joiden lehmät oikeasti syövät ruohoa,
ja joiden porsaat oikeasti kieriskelevät mudassa, aivan kuten kuvittelin.
Toisinaan teen vapaaehtoistyötä Billin tilalla,
jotta näen läheltä ja omin silmin,
mistä syömäni liha on peräisin.
Haluan teidän tietävän, että uskon
lasten syövän tuoreita vihanneksia ja hyvää ruokaa,
jos he tietävät siitä ja sen todellisesta alkuperästä enemmän.
Haluan teidän tietävän, että kaikkialle perustetaan
viljelijöiden toreja.
Haluan teidän tietävän, että minä, veljeni ja sisareni
itse asiassa pidämme paistetuista kaalilastuista.
Tämän haluan kertoa joka paikassa.
Äskettäin setäni sanoi,
että hän oli tarjonnut kuusivuotiaalle serkulleni muroja.
Hän oli kysynyt, ottaisiko tämä luomurinkuloita
vai sokerikuorrutettuja hiutaleita –
tiedättehän, niitä joiden paketin kyljessä on iso raidallinen sarjakuvahahmo.
Minun pieni serkkuni sanoi isälleen,
että hän söisi mieluummin luomurinkulamuroja,
koska Birke oli sanonut, ettei kimaltavia muroja pitäisi syödä.
Ystäväni, tällä tavoin voimme tehdä muutoksen
yksi lapsi kerrallaan.
Kun olet seuraavan kerran kaupassa, muista lähiruoka,
valitse luomua, tunne viljelijäsi ja tunne ruokasi.
Kiitos.
[Aplodeja]